
Broj: A- 241/26
Sarajevo, 27.02.2026. godine
NH/DM				                                               

Na osnovu člana 6. Zakona o Federalnom tužilaštvu Federacije BiH („Službene novine Federacije BiH“, broj: 42/02 i 19/03) i člana 22. Pravilnika o unutrašnjem poslovanju, organizaciji i sistematizaciji radnih mjesta u Federalnom tužilaštvu FBiH, a u skladu sa članom 68. Zakona o zaštiti ličnih podataka (“Službeni glasnik BiH” broj: 12/25), glavni federalni tužilac, donosi

PRAVILA PRIVATNOSTI

1.    UVOD

Cilj Pravila privatnosti Federalnog tužilaštva Federacije Bosne i Hercegovine (u daljem tekstu: Federalno tužilaštvo FBiH) je da, u skladu sa članom 68. Zakona o zaštiti ličnih podataka (u daljem tekstu: Zakon), svim licima čije lične podatke obrađuje u okviru postupaka koje provodi, uz izuzetke propisane posebnim zakonom, pruži informacije o obradi njihovih ličnih podataka na transparentan način. 
Pravila privatnosti se primjenjuju na sve lične podatke koje Tužilaštvo prikuplja, upotrebljava ili na drugi način obrađuje, direktno ili putem drugih kontrolora.
Prema Zakonu, dole navedeni pojmovi imaju sljedeća značenja:

•    Lični podatak je svaki podatak koji se odnosi na fizičko lice čiji je identitet utvrđen ili se može utvrditi.

•    Obrada ličnih podataka je svaki postupak ili skup postupaka koji se obavlja na ličnim podacima ili na skupovima ličnih podataka, automatizovanim ili neautomatizovanim sredstvima kao što su prikupljanje, evidentiranje, organizacija, strukturiranje, čuvanje, prilagođavanje ili izmjena, pronalaženje, ostvarivanje uvida, upotreba, otkrivanje prenosom, širenjem ili stavljanjem na raspolaganje na drugi način, usklađivanje ili kombinovanje, ograničenje, brisanje ili uništavanje.

•    Kontrolor podataka je fizičko ili pravno lice, javni organ ili nadležni organ koji samostalno ili sa drugim određuje svrhe i sredstva obrade ličnih podataka.

•    Nadležni organ je organ koji je nadležan za sprečavanje, istragu i otkrivanje krivičnih djela, gonjenje učinilaca krivičnih djela ili izvršenje krivičnih sankcija, uključujući i zaštitu i sprečavanje prijetnji javnoj sigurnosti, kao i pravna lica ako su zakonom ovlaštena za obavljanje ovih poslova kao posebna kategorija.


2.    PODACI O KONTROLORU PODATAKA

-    Federalno Tužilaštvo Federacije Bosne i Hercegovine
-    Ul. Valtera Perića broj 15
-    71000 Sarajevo
-    Tel/Fax +387 33 442 61
      PODACI O SLUŽBENIKU ZA ZAŠTITU LIČNIH PODATAKA

            e-mail: ft-fbih@pravosudje.ba  

            
3.    PRAVNI OSNOVI OBRADE LIČNIH PODATAKA, SVRHE OBRADE I ROKOVI ČUVANJA

Vaše lične podatke Federalno Tužilaštvo FBiH obrađuje u skladu sa Zakonom o Federalnom tužilaštvu FBiH („Službene novine Federacije BiH“ br.19/03), Zakonom o suzbijanju korupcije i organizovanog kriminala u FBiH (“Službene novine Federacije BiH», br. 59/14), Zakonom o krivičnom postupku FBiH ("Službene novine Federacije BiH", br.35/2003, 56/2003 - ispravka, 78/2004, 28/2005, 55/2006, 27/2007, 53/2007, 9/2009, 12/2010, 8/2013, 59/2014 i 74/2020), Zakonom o sudovima u Federaciji FBiH ("Službene novine Federacije BiH", br. 38/05, 22/06, 63/10, 72/10, 7/13, 52/14 i 85/21), te drugim relevantnim zakonima. 

4.    VREMENSKI PERIOD ČUVANJA LIČNIH PODATAKA 

Vaše lične podatke Federalno tužilaštvo FBiH obrađuje dok se ne ispuni svrha obrade ličnih podataka. Nakon prestanka svrhe za koju su prikupljeni, podaci se više neće koristiti i čuvat će se shodno Listi kategorije registraturne građe sa rokovima čuvanja u Tužilaštvu, koja je donesena u skladu sa Zakonom o arhivskoj građi FBiH i saglasnosti Arhiva FBiH. 


5.    TEHNIČKE I ORGANIZACIONE MJERE ZA ZAŠTITU LIČNIH PODATAKA

Federalno tužilaštvo FBiH je preduzelo odgovarajuće tehničke i organizacione mjere za zaštitu vaših ličnih podataka od neovlaštenog pristupa, gubitka ili drugih radnji kojima se ugrožava sigurnost vaših ličnih podataka.
Pored drugih mjera, obavezali smo naše zaposlenike na povjerljivost svih podataka koje saznaju u obavljanju posla te radimo na njihovoj edukaciji u cilju podizanja svijesti o zaštiti ličnih podataka.


6.    KOJA SU VAŠA PRAVA U VEZI SA OBRADOM LIČNIH PODATAKA?

Vaša prava, uz izuzetke propisane posebnim zakonom, su:
-    pravo na pristup svojim ličnim podacima;
-    pravo na ispravku ličnih podataka;
-    pravo na brisanje ličnih podataka;
[bookmark: _GoBack]-    ograničenje obrade; 
-    pravo na prigovor;  

Za ostvarivanje svojih prava možete se obratiti Federalnom tužilaštvu BiH pisanim putem ili putem elektronske pošte na naprijed naznačenu adresu. Ako ste nezadovoljni postupkom Federalnog tužilaštva FBiH, možete se obratiti nadležnom nadzornom organu www.azlp.ba ili putem tužbe nadležnom sudu.



7.    PRENOS LIČNIH PODATAKA DRUGIM KONTROLORIMA PODATAKA, PRENOS LIČNIH PODATAKA U INOSTRANSTVO 

Vaše lične podatke Federalno tužilaštvo FBiH može dati drugim kontrolorima ukoliko je to potrebno za izvršavanje zakonom propisanih obaveza. Također, vaše podatke Federalno tužilaštvo FBiH neće prenositi drugim kontrolorima u inostranstvu, osim ukoliko takva obrada nije neophodna na osnovu zakona ili međunarodnog ugovora koji obavezuje Federalno tužilaštvo FBiH. 
Vaše lične podatke Federalno tužilaštvo FBiH daje pružaocima informatičko-komunikacionih usluga sa kojima je zaključilo ugovor i koji poštuju pravila postupanja sa ličnim podacima.


8.    KORIŠTENJE KOLAČIĆA 
 
Na našoj službenoj internet stranici ft-fbih.pravosudje.ba koriste se obavezni, odnosno tehnički kolačići (cookies). Ti kolačići su male datoteke koje omogućavaju ispravan rad internet mjesta i ne možemo ih isključiti, te za njihovo korištenje ne trebamo vašu saglasnost. Obavezni kolačići ne pohranjuju nikakve informacije koje bi vas mogle identifikovati. 


9.    PROMJENE PRAVILA PRIVATNOSTI

Federalno tužilaštvo FBiH će redovno ažurirati Pravila privatnosti kako bi ista sadržavala tačne informacije. O svim izmjenama i dopunama bit ćete blagovremeno informisani u skladu sa principom transparentnosti.



                                                                     GLAVNI FEDERALNI TUŽILAC
                                                                        
                                                                                Munib Halilović











Dostaviti:
· Oglasna tabla FT FBiH;
· Web stranica FT FBiH.

